Марко Ганчев
Стрелбище

chitanka.info

Отиде Панчо в неделя

на лунапарк да постреля

на шареното стрелбище.

Мери се с пушката, вижте.

Бум — и попада сачмата

в някакво там колелце,

дървен Пинокио мята

смешно крака и ръце.

Бум — и джуджета се кланят,

пак да улучи го канят.

Стреля в кълвача и — бум:

той му подава локум.

Бум — и му носят трофеи,

щом се прицели добре,

рицари, клоуни, феи,

а че дори и царе.

Най-подир свършват сачмите

или по-право парите.

Панчо обратно се връща

бавно към нашата къща.

Да, но все туй му в главата,

все му е туй на сърце:

дървен палячо как мята

смешно нозе и ръце.

Пъстри джуджета се кланят,

пак да улучи го канят.

Вижда кълвача наум

как му подава локум.

Как му поднасят трофеи,

щом се прицели добре,

рицари, клоуни, феи,

а че дори и царе.

Минаха сума недели,

все му е туй във ума.

Себе си май че уцели

Панчо с оная сачма.

Заслуги

Имате удоволствието да четете тази книга благодарение на Моята библиотека и нейните всеотдайни помощници.

Лого на Моята библиотека
http://chitanka.info

Вие също можете да помогнете за обогатяването на Моята библиотека. Посетете работното ателие, за да научите повече.